AlexejDobrolubov/national_council_slovak_2010 huggingface dataset:
35. schôdza NR SR - 12.deň - A. dopoludnia
Dátum: 2025-06-13
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

8. Ďakujem za slovo. Odznelo tu veľa, myslím si, že naozaj veľmi dôležitých tém, ktoré rezonujú v tejto spoločnosti. Ja by som sa rada pristavila pri tom duševnom zdraví mladých, lebo vnímame alebo mali by sme vnímať, že to je naozaj veľmi, veľmi akútna téma, ktorá potom môže mať prejavy, ako je napríklad závislosť na digitálnych technológiách, ale ten symptóm, samozrejme, je niekde hlbšie. A myslím si, že jedna z vecí, ktoré nám v tejto krajine systematicky chýbajú a je dôležité ich neustále vyzdvihovať, je veľmi slabá dostupnosť o, veľmi slabá dostupnosť psychologickej a psychiatrickej starostlivosti pre mladých ľudí. Máme pomerne málo školských psychológov, aj keď to číslo našťastie trošku narastá. Máme veľmi slabú dostupnosť detských psychológov, ktorí by boli preplácaní zo zdravotného poistenia. Väčšina sú súkromní, je to potom aj finančne nedostupné pre tie rodiny a aj tak sú tie čakačky dlhé a dostupnosť pedopsychiatrov je úplne tragická u nás. Čiže bola by som rada, keby možno aj z vašej pozície bolo toto ešte viacej zdôrazňované. Aj vlastne táto vláda nedávno mala priniesť zákon, ktorý to mohol zlepšiť, zákon o dostupnosti psychologickej starostlivosti a vzhľadom na to, že ako bol pripravený, aká veľká kritika sa ozvala právom z odborných kruhov, tak musel byť stiahnutý. A druhá vec je vôbec zdôrazňovať to aj pre deti, že je to v poriadku vyhľadať pomoc. Myslím si, že toto je veľmi dôle... (Prerušenie vystúpenia časomerom.)
35. schôdza NR SR - 11.deň - A. dopoludnia
Dátum: 2025-06-12
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

22. Ďakujem za slovo. V prvom rade by som sa aj ja chcela veľmi pekne poďakovať verejnému ochrancovi práv za jeho dlhodobú prácu aj za túto správu. Hovorilo sa tu veľa o školstve a naozaj, žiaľ, stále aj v oblasti školstva a vzdelávania máme dlhodobé problémy, ktoré sa týkajú nedodržiavania ľudských práv. A väčšinou sú to problémy, ktoré v konečnom dôsledku majú najhorší dopad na tie deti, ktoré už sú aj tak znevýhodnené a najčastejšie sú to u nás deti z generačnej chudoby a sú to rómske deti z marginalizovaných rómskych komunít. A tu sa vôbec nemusíme baviť o tom, že koľko peňazí celkovo ide na nejaké pomyselné riešenie témy, ale môžme sa naozaj baviť o veľmi konkrétnych situáciách. Veľa sa tu hovorilo o tom, že práve tieto deti dodnes často napríklad nesprávne sú diagnostikované, dostanú diagnózu ľahké mentálne postihnutie, čo znamená, že potom naozaj nabehnú na dráhu špeciálnej školy a už nikdy nezískajú také vzdelanie, ktoré by im umožnilo sa do budúcnosti plnohodnotne zamestnať. Taktiež sa tu hovorilo o segregácii. Taktiež by sme mohli hovoriť o tom, o práve detí so zdravotným znevýhodnením na navštevovanie bežnej školy, ktoré tiež aj naše súdy opakovane poukazujú na to, že nie sú dodržiavané. A som veľmi rada, že tu zaznela aj téma reedukačných centier a práve aj v týchto centrách často sú deti z generačnej chudoby, ktoré už tak či tak im bol teda dosť ťažký osud naložený a ešte keď sa stretávajú s násilím priamo v týchto centrách, tak je to obrovský problém a pevne verím, že tá reforma, ktorá mešká už naozaj... (Prerušenie vystúpenia časomerom.)
35. schôdza NR SR - 7.deň - B. popoludní
Dátum: 2025-06-05
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

60. Ďakujem za slovo. Podobne ako pani Kalmárová, aj ja by som chcela ozvučiť to, že naozaj v tomto tento zákon sa stal zbernou nádobou pre prílepky zo všetkých možných iných oblastí. My sme teraz na školskom výbore schvaľovali tri pozmeňováky, ktoré prišli z rezortu zdravotníctva, boli tam aj zástupcovia ministerstva zdravotníctva. A potom sme tu mali štvrtý pozmeňák, z ktorého bola aj citovaná časť o splnomocnencoch ministrov, ktorý priamo na výbore bol označený, že to je taký súbor krátkych noviel. No tak ako môžme mať súbory poviedok a neviem čo, ale myslím si, že vládny zákon, ktorý bol predložený do skráteného legislatívneho konania, by sa nemal stať súborom krátkych noviel a pozmeňovákov zo všetkých iných rezortov, ktoré si potrebuje táto vláda ešte pred letom schváliť. A najsmutnejšie na tom je, že tam aj sú niektoré rozumné návrhy, ako napríklad návrh na to, aby maloletí v nemocniciach mali doprovod dospelej osoby, čo podporujem vecne aj ako matka a myslím si, že je rozumné že aj ministerstvo zdravotníctva to podporilo, aj keď teda ten pôvodný návrhu prišiel z opozičnej strany SaS. Ale naozaj je to absolútne vykašlanie sa, už neviem to inak povedať, na nejaké procesy v tejto Národnej rade. Keď sa tuto vezme školský návrh, mimochodom, nie zrovna dobrý a doňho sa ešte prilepia veci zo všetkých ďalších oblastí. Je to veľmi smutná vizitka práce tejto vlády. Ďakujem.
35. schôdza NR SR - 6.deň - A. dopoludnia
Dátum: 2025-06-04
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

Ďakujem za slovo a ďakujem, kolega Hargaš, že si tak ozvučil tú tému toho, že my tu tých cudzincov naozaj potrebujeme, že to nie je teraz len o tom, že si akoby, že sa bavíme len o nejakých papieroch, ale o tom, že naša ekonomika, ale aj naše školstvo a ďalšie oblasti naozaj potrebujú sa v tomto otvoriť svetu. A ja by som tu priniesla také dva príklady a jeden je, boli tu už spomínaní aj predtým v rozprave tí PhD. študenti, no tak keď sme nedávno boli na zasadnutí školského výboru na SAV-ke a jedna z tém, o ktorých sa hovorilo, bolo práve, práve PhD. študenti a teda som si to aj dohľadala, že SAV-ka má 20 % doktorandov zo zahraničia, valná väčšina z nich teda nie sú z krajín Európskej únie, ale z tretích krajín, a na tom stretnutí nám hovorili, že ešte asi nikdy sa im nestalo, že by im ten človek naozaj nastúpil v septembri, pretože vždy mesiace a mesiace vôbec riešia všetko to, čo to obnáša, aby mohol nastúpiť. A to sú ľudia, ktorí už absolvovali vysoké školy v zahraničí, ktorí už sú vysokokvalifikovaní, ktorých si naša Slovenská akadémia vied vybrala ako interných doktorandov, lebo tu prinášajú nejaké know-how, lebo tu budú tvoriť nejaké hodnoty, možno patenty, ktoré potom budú pod vlajkou Slovenskej republiky. A napriek tomu tie polená, ktoré sú im hádzané pod nohy, vlastne musia riešiť, riešiť z roka na rok. A ešte ťažšie to je u študentov, ktorí by mali nastúpiť na bakalárske alebo na magisterské štúdium, kde je to ešte prísnejšie posudzované, lebo teda nemajú ani ešte ukončenú, ukončenú tú, tú vysokú školu zo zahraničia. Čiže naozaj myslime na to, že je to aj v našom záujme, aby sem títo ľudia prichádzali. Ďakujem pekne.
12. schôdza NR SR - 9.deň - B. popoludní
Dátum: 2024-04-30
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

46. Ďakujem za slovo. Pán poslanec Dostál, no, to je taký začarovaný kruh s tým, či dôvody budú, nebudú, mali byť, či sú v návrhu dostatočné, nie sú v návrhu dostatočné, či sa dá k nim vyjadriť, nedá sa k ním vyjadriť. Zákon predsa, ktorý ste aj v prijímali, hovorí úplne jasne. Neurčuje to, či tie dôvody tam majú byť. Nakoniec vaša kolegyňa, sedí tu opäť, poslankyňa Kolíková hovorí jednoznačne, že stačí uvádzať strata dôvery, aby sme tých členov verejne nelynčovali. Ale vy sa neviete ani dohodnúť, či tých, tie dôvody teda majú byť uvedené, alebo nemajú byť uvedené, a keď ich už aj uvádzame, tak ich ignorujete. Pred chvíľou povedal predrečník pán Krúpa, že sa chystá nejaké, nejaké útoky na sudcov a, neviem, aj ešte aká, rozbíjanie justi... však si prečítajte dôvody na odvolanie pána Mazáka, čo on robil vo vzťahu k sudcovskej verejnosti, a ja ich budem konkrétne čítať. Vy ste k tomu vlastne vytvorili situáciu, že je to potrebné tu prečítať. Možnože ani jemu samému sa to nebude ľúbiť, ale jednoducho to tu budeme musieť povedať. A opäť tá argumentácia, že vy ste sa na to nemohli pripraviť. Si ešte raz prečítajte Právne listy, tam máte všetky dôvody uvedené. Mali ste rozhodnutia Ústavného súdu v súvislosti s Trestným zákonom, vy ste ich nevideli. Mali sme tu ústavné rozhodnutia k sudcovi Klimentovi, vaša kolegyňa vo verejnej diskusii mi povedala, že ona ich nepozná. Tak to sa ťažko argumentuje. To je vážne problém vás presvedčiť, keď už priložíte, doložím papier, rozhodnutie Ústavného súdu, a vy tvrdíte, že ho nevidíte, to je... A ešte k tej, k tej, rýchla, krátka reakcia k tomu vystúpenie o tretej v noci pri Trestnom zákone, to môžem asi opakovať dookola, že nie ja som ovplyvnil čas, kedy prišlo na rad moje vystúpenie, a že to boli okolnosti rokovania a veľmi rád by som tieto veci zopakoval v doobedňajších hodinách pred všetkými médiami a pred verejnosťou, aby si to ešte raz vypočula.
12. schôdza NR SR - 9.deň - B. popoludní
Dátum: 2024-04-30
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

22. Ďakujem za slovo. Pani poslankyňa, zase ste sa trošku nevyhli tomu, aby sme, a to fakt, jak povedal kolega, so všetkou úctou, nevyhli tomu poučovaniu a moralizovaniu. Keby som mal vystupovať týmto spôsobom, tak by som vás nabádal, aby ste si vstúpili do svedomia a prečítali si možno na Právnych listoch tie návrhy na odvolanie pána Mazáka z postu predsedu Súdnej rady. A tam sa dočítate úplne vecne a konkrétne za čo všetko je zodpovedný a z čoho je podozrivý a potom by som vám vstupoval do svedomia, aby ste objektívne informovali občanov a voličov. Ale nechcem to tak robiť, lebo domnievam sa, že my tie názory máme rozdielne a nechajme hovoriť každý sám za seba svojou argumentáciou a nechajme na občanov, nech si oni osvoja, ktorá argumentácia sa viac prijme ako argumentačne, tak aj vecne. Opäť tu zaznelo to, čo môžme opakovať dookola, a ja sa vyjadrujem veľmi jasne a verejne už k tejto téme niekoľko dní, ak nie týždňov, aký mám k nej názor a hovorím to jasne. Súdna rada sa vytvára nejakým zákonným spôsobom a my do nej vstupujeme ako Národná rada vo vzťahu k trom členom. A tak ako vám povedala kolegyňa poslankyňa Kolíková, je to o dôvere. Za dôverou sa skrýva množstvo dôvodov, celkove správanie sa a tie dôvody, či ich je desať, či ich je päť, či sú tri zásadné, je úplne jedno. Jednoducho ide o stratu dôvery a ja to ešte rozvediem, keď budem mať ja svoj príspevok. Takže ak máme hovoriť o tom, ako budú a majú fungovať noví členovia, o ktorých ešte dnes nevieme, no rozhodne zákonne a v súlade s morálkou a etikou, také je očakávanie aspoň moje, za tých nominantov, ktorých bude voliť alebo hlasovať následne po odvolaní náro... (Prerušenie vystúpenia časomerom.)
12. schôdza NR SR - 9.deň - A. dopoludnia
Dátum: 2024-04-30
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

28. Ďakujem za slovo. Dovoľte mi zareagovať na to, čo sa v podstate prelína viacerými príspevkami v dnešnej rozprave zo strany opozície, a to je interpretácia toho výsledku, ktorý sa tu ako keby očakáva. A občanom, ktorí sledujete túto rozpravu, tak treba povedať, že na zvolenie tých dvoch kandidátov treba 90 hlasov. Je jasné, že to musí byť voľba, ktorá pozostáva z nejakej dohody koalície a opozície, a keďže môže dôjsť k tomu, že nezvolíme ani jedného z kandidátov na možnú, na možný výber pre pána prezidenta alebo prezidentku, tak sa to podsúva verejnosti, že to bude na vine, samozrejme, koalícia. Tak chcem povedať, že, samozrejme, je to zavádzajúca interpretácia, pretože nájsť zhodu v dnešnom parlamente na dvoch kandidátoch bude veľmi náročné, ak nie nemožné. K tomu ďalšiemu, čo ste povedal, a to je k chovaniu sa k justícii počnúc novelou Trestného zákona, zrušeniu úradu špeciálneho prokurátora a dokonca o tom, že voliči s tým nesúhlasia, no musím vás vyviesť z miery, pán Vančo, takže naši voliči s tým určite súhlasia a dokonca to považujú za proces, ktorý ide pomaly a ktorý ešte by mal skončiť aj konkrétnou trestnou zodpovednosťou konkrétnych osôb za to rozkladanie právneho štátu, ktorý tu bol. Som prekvapený, že považujete kritiku sudcov Ústavného súdu za ich rozhodovanie a za to, čo konštatoval Ústavný súd, o ktorom tu dnes hovoríme, za niečo vymyslené, no ja si myslím, že je to tak vážne, že práve o tom by sme tu mali rozprávať sa možno na samostatnej schôdzi. Ďakujem.
12. schôdza NR SR - 9.deň - A. dopoludnia
Dátum: 2024-04-30
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

22. Ďakujem za slovo. Pani poslankyňa, ja som sedel na tom vypočutí tých kandidátov a sedel som tam poctivo celý ten čas. Myslím, že som sa aj aktívne zapájal svojimi otázkami. A ten priebeh, ako ho tu interpretujete vy, prípadne aj vaši kolegovia, ktorí už vystúpili, bol teda z môjho pohľadu iný. Bol som na viacerých vypočutiach, ktoré robila Národná rada do rôznych inštitúcií. Ak tu niekto kladie kandidátom sugestívne otázky, niekedy otázky, v ktorých sú už ponúknuté odpovede a dokonca odpovede vášho politického videnia sveta, tak ste to práve vy opozícia. A rozumiem mnohým kandidátom, že na takto položené otázky majú obavu odpovedať, pretože po ich odpovediach bude nasledovať lynč. Lynč váš, ktorí ste prítomní na takých vypočutiach, prípadne niektorých vašich médií, ktoré okamžite spustia voči takémuto kandidátovi, áno, dobre hovoríte, mediálny lynč. Takže ten priebeh vypočutia bol taký, ako ho ja vnímam, ako ho teraz popisujem. A neboli to otázky koaličných poslancov, ktorí by ich zastrašovali alebo ktorí by vytvárali túto atmosféru. K tomu vášmu moralizovaniu, plne súhlasím s kolegom, čo povedal. Ja mám doma pani učiteľku, ale teda toto vaše správanie niekedy a vstupovanie do nášho svedomia, viete, často hovorím, pozrite sa do zrkadla. Kto tu likvidoval právny štát? Kto tu likviduje kultúru? Kto tu chce zverejnoprávniť Slovenskú televíziu? Naše pohľady na to sú, samozrejme, iné, ja to rešpektujem, ale preto to takto verejne hovorím. No a prezentovanie sa Národnej rady navonok? Nesedí tam momentálne, ale ak niekto dáva nálepku Národnej rade, tú zlú nálepku, tak sú to takí ľudia, ako je pán poslanec Pročko. Ďakujem. (Potlesk.)
12. schôdza NR SR - 6.deň - A. dopoludnia
Dátum: 2024-04-24
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

50. Ďakujem, ďakujem za slovo. Chcel by som reagovať, samozrejme, na pani poslankyňu Kolíkovú, ale začnem tým, že pani poslankyňa Plaváková povedala, že boli v tom prejave otvorené viaceré otázky zaujímavé. Tak pre mňa sú to klamstvá, fabulácie a demagógia. Počuli sme tu množstvo zase rôznych nepravdivých informácií o tom, čo spôsobilo zrušenie úradu špeciálneho prokurátora, ako sa nechránia európske peniaze naším trestným právom a podobne. Ale k tomu nabudúce. Teraz k zákonu, ktorý je predložený, alebo k zmenám v ňom. Vaša argumentácia sa zúžila do podoby, že ako utrpia mimovládky, ktoré aj ja oceňujem, ich činnosť, a pôsobia v sociálnej oblasti, vo vzdelávaní, v zdravotníctve, ale akosi ste zabudli pri vašej argumentácii, alebo ste sa jej dotkli len veľmi okrajovo, spomenúť mimovládky, ktoré robia politiku. Boli tu mimovládne organizácie, ktoré vstupovali do volebných kampaní, vyvesovali obrovské bilbordy popri našich cestách a za veľké peniaze. A ja oprávnene tvrdím, si myslím, pretože si to požadovala aj väčšina našich voličov, že chceme vedieť, za aké peniaze to vyvesovali, a preto si myslím, že transparentnosť financovania je úplne normálny požiadavok na súčasnú modernú dobu. Toľko tu diskutujeme častokrát o legalizácii príjmov, o tom, že sa tu rozkradnú zase nejaké finančné prostriedky, tak toto je presne priestor na to, aby sme tie prostriedky mali pod kontrolou a vedeli, kto prispieva. Nikto nechce nikomu zakázať to prispievanie. My len chceme vedieť, koľko peňazí kto dostáva a následne, aby sme to dali do pomeru s tým, akú činnosť tu vykonávajú tieto mimovládky. Mnohé z nich totižto pôsobia proti národnoštátnym záujmom, proti morálnym a etickým hodnotám Slovákov, tak ako ich vidíme... (Prerušenie vystúpenia časomerom.)
9. schôdza NR SR - 17.deň - B. popoludní
Dátum: 2024-02-28
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

20. Ďakujem za slovo. Milý spolužiak Jožko, tvoje vystúpenie na záver symbolizuje skutočne niekoľko týždňov toho, čo sa tu v parlamente deje. (Potlesk.) Žiadna slušnosť, žiadna nejaká... štatút toho poslanca, ktorý by sa tu žiadal, aby si vystupoval tak, ako sa má. Budem len dávať do opozície tvoje slová, ktoré si tu používal. Ste skupinka zločinecká na čele so svojím mafiánom Ficom. Ako by sa ti lúbilo, keby som povedal, že vy ste skupinka mafiánska na čele s vašim daňovým podvodníkom Matovičom? Ďalej si tu povedal: " Dôkazy neexistujú. Šírite o nás klamstvá, svinstvá, aby ste prekryli svoje svinstvá." No, Jožko, ja si myslím, že vy šírite tie svinstvá a klamstvá, aby ste prekryli to, čo napáchal ten váš šéf, o ktorom dôkazy sú. Je uznesenie o tom, že je daňový podvodník, ale len kvôli premlčaniu, ktoré sme tu riešili niekoľko dní, nebol za to odstíhaný. To je konštatácia orgánu činného v trestnom konaní. Kajúcnici prišli a povedali o vás a vy ich teraz chcete negovať. No kajúcnici prišli a orgány činné v trestnom konaní im nadiktovali, čo majú povedať. Tak to je a fungoval svet spravodlivosti pod ministrom Mikulcom a jeho šéfom, premiérom Matovičom, ktorý má v trezore časti živých spisov z polície. Toto je obraz vašej morálky, vašej zákonnosti, milý Jožko. Ďakujem. (Potlesk.)
9. schôdza NR SR - 16. deň - A. dopoludnia
Dátum: 2024-02-27
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

158. Ďakujem za slovo, pán predsedajúci. Zareagujem na také tri momenty. Prvý moment je, ja som to už povedal viackrát, zopakujem to, pani poslankyňa Kolíková s obľubou vsúva do svojich vystúpení aj nepravdy. Možno by som mal povedať priamo že klamstvá, ale nepravdy. Aj dnes ste povedali, že sú ohrozené alebo teda že sa budú premlčiavať aj trestné činy proti ľudskosti z dvanástej hlavy Trestného zákona, treba tam z osobitnej časti, treba vám povedať, že to tak nie je. V § 88 je jasne uvedené, že uplynutím premlčacej doby nezaniká trestnosť trestných činov uvedených v dvanástej hlave osobitnej časti. Takže nerozprávajte nepravdy, lebo takto presne produkujete potom aj atmosféru vo verejnej mienke a najmä to strašenie. Čo sa týka trestného činu sabotáže, tak veľmi rýchla reakcia. Viete, kto tu páchal trestný čin sabotáže tri roky? No veľká skupina spojená z čurillovcov alebo vytvorená z čurillovcov, prokurátorov ÚŠP, niektorých politikov ako je Mikulec, Matovič a ďalší. A či ste boli vy členkou tej skupiny, to ukáže možno až najbližšie v budúcnosti vyšetrovanie, keď bude uvedené a urobené dôsledne. Oni totižto znefunkčnili činnosť štátneho orgánu, konkrétne úradu špeciálneho prokurátora a niektorých útvarov polície, čo predpokladá skutková veta trestného činu sabotáže. A toto je naplnené, lebo k tomu sú konkrétne dôkazy, a preto to aj bolo podané už trestné oznámenie, takže ak tu chcete hovoriť o trestnom čine sabotáže, tak sa treba pozrieť do zrkadla alebo odporúčať to niektorým vašim kolegom. A posledná poznámka – dôvody ku SLK. Viete, stále tu nejak dávate do popredia, že ide o spoločenskú objednávku. Áno, tú, ktorú ste vytvorili vy v treťom čítaní strašením ľudí a vytváraním tej atmosféry, ale v zásade my potrebujeme naplniť to, aby táto novela vstúpila do účinnosti 15. marca spolu s tou novelou, ktorú sme schválili 8. 2. 2024, aby ani minútu neplatila úprava, ktorú ste vy toľ... (Prerušenie vystúpenia časomerom. Potlesk.)
9. schôdza NR SR - 10.deň - B. popoludní
Dátum: 2024-02-15
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

104. Ďakujem veľmi pekne za slovo, pán predsedajúci. Pán poslanec Pročko, vy a možno aj predkladateľ pán bývalý minister vnútra, pán Mikulec ste asi zastali v čase. Nechcel som povedať už nič viac len to, ale nedá mi, aby som nereagoval, lebo asi, asi neregistrujete, aký je vývoj nelegálnej migrácie na Slovensku v tomto období, v súčasnosti a kde ste boli v predchádzajúcom volebnom období, aby ste ten problém riešili? Dám vám ešte jeden odkaz. Tam váš kolega pán poslanec Grendel včera sedel na výbore pre kontrolu činnosti SIS a dostal tam aj informáciu, čo priniesla vaša nekontrolovaná nelegálna migrácia na Slovensko, aké hrozby, a ja nebudem o tom tu hovoriť verejne, ale on vám to zaiste bude interpretovať, aby ste pochopili, ako ste nelegálnu migráciu vy neriešili, neriešili. Ďakujem.
9. schôdza NR SR - 5.deň - B. popoludní
Dátum: 2024-02-07
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

64. Tak samozrejme aj ja konštatujem, že stala sa chyba. Stala sa chyba pri tlači, ktorú napravíme v súlade s rokovacím poriadku čím skôr. Stala sa taká istá chyba, ako sa stala, ktorú teraz spomenul pán Šuca, že tiež ste nenapočítali správny počet poslancov pred váš návrh. Takže to považujem za možné a nebudem okolo toho ďalej nič diskutovať. Čo sa týka tých ostatných výhrad. Viete, ja nebudem už diskutovať o trestnej veci, v ktorej som, tu do detailov, pretože to nie je fórum, kde sa ja mám obhajovať. Hovoril som to verejne, že sa budem obhajovať pred súdom a vy ma, samozrejme, vťahujete niektorými vašimi vyjadreniami a otázkami do takejto diskusie. Množstvo tých vecí, o ktoré, ktoré tu poukazujem a ktoré som rozprával vo svojich príspevkoch, to je jedno, či sú to rokovacie príspevky alebo faktické poznámky, sa však týkajú širšieho počtu osôb na Slovensku. To nie je len o mojej osobe. A novela ako taká nerieši len otázky porušovania ľudských práv, veď ona predsa rieši aj niektoré veci, ktoré nám tu už dlhšiu dobu vytýka Európska komisia, respektíve európske inštitúcie. Reaguje na niektoré zmeny, ktoré sa tu dlhé roky neriešili. Takže áno, časť niektorých navrhovaných zmien napríklad v súvislosti so spolupracujúcimi osobami majú zaviesť zákonný spôsob dokazovania. Tú spravodlivú cestu, o ktorej hovorila pani Kolíková, aby sme sa dopracovali k spravodlivému výsledku, ako sa chcel dopracovať pán Škripek. Pretože spravodlivosť je len jedna. Ale tá sa musí docieliť skutočne tým zákonným spôsobom. To je celá moja reakcia, ďakujem.
9. schôdza NR SR - 3. deň - A. dopoludnia
Dátum: 2024-02-02
Poslanec: Gašpar, Tibor (SMER - SD)
Druh vystúpenia: Vystúpenie s faktickou poznámkou

22. Ďakujem za slovo, pán predsedajúci. Tak, pán poslanec Mikulec, vy ste tu dosť dlho apeloval na správanie sa nás politikov, občanov, porovnával ste to s vyspelými krajinami Európskej únie, tak ja vám chcem pripomenúť niečo z vášho správania, čo konštatovala Generálna prokuratúra. Považujem za potrebné reagovať a odmietnuť z predmetných dôkazov, nie z vymyslených domnienok, nasvedčujúce konanie ministra vnútra a vtedajšieho prezidenta PZ, ktorý z titulu svojich funkcií nemali byť vôbec informovaní o prebiehajúcich živých trestných konaniach a už vôbec neboli oprávnení zasahovať akýmkoľvek spôsobom do prebiehajúceho vyšetrovania, vyjadrovať sa k diskreditácii, zadržaniu, zataveniu príslušníkov inšpekcie realizujúcich vyšetrovanie, konzultovať a schvaľovať postup príslušníkov NAKA pri akcii, ktorá bola zameraná proti členom vyšetrovacieho tímu Oblúk. Pán Mikulec, toto ste vy, to je vaše správanie ako verejného činiteľa, za ktoré by ste dávno mal niesť zodpovednosť nebyť toho, že vo všetkých funkciách počas vášho ministrovania boli čurillovci, ktorí zabránili vyšetrovaniu týchto vecí. Ďalšia poznámka, to je dobrý príklad vašej demagógie a nepravdy, keď ste tu povedal, že bude premlčaných niekoľko stotisíc trestných činov, to bola vaša citácia. Zo štatistiky kriminality dostupnej na stránke ministerstva vnútra za rok 2022 napadlo celkom 54 500 trestných činov, tak tak nejak vyzerá argumentácia opozície. Taká vecná a presná je, ako ste teraz ju predviedol vy. No a ešte možno jedna krátka poznámka, aj keď asi nie, to si nechám na najbližšie reagovanie. K tej brožúre, to je zakrývanie si očí pred pravdou, a keď chcete objektívne diskutovať, tak si ju prečítajte. (Potlesk.)